राष्ट्रगान से संबंधित उच्चतम न्यायालय के फैसले का स्वागत करते हुए भाजपा ने कहा, कि यह राष्ट्रवाद की भावना और ‘एक भारत, श्रेष्ठ भारत’ के विचार को मजबूत करेगा। पार्टी के राष्ट्रीय सचिव श्रीकांत शर्मा ने कहा, ‘भाजपा इस आदेश का स्वागत करती है और इसके लिए अदालत की सराहना करती है। इससे राष्ट्रवाद की भावना मजबूत होगी। राष्ट्रीय एकता और तिरंगा हमें एक राष्ट्र के तौर पर एकजुट करता है एवं इससे एकता को और मजबूती मिलेगी।’ उन्होंने कहा कि राष्ट्रीय एकता से भारत को ‘विश्वगुरू’ बनने में मदद मिलेगी। भाजपा के प्रवक्ता नलिन कोहली ने कहा कि आदेश लोगों को यह याद दिलाता है, कि उनमें राष्ट्रीय संस्थानों एवं प्रतीकों के प्रति स्नेह एवं कर्तव्य की भावना होनी चाहिए। उन्होंने कहा, ‘यह एक स्वागतयोग्य कदम है। हाल फिलहाल कुछ विवाद हुए हैं। सिनेमाघरों में राष्ट्रगान बजाए जाते समय लोग खड़े नहीं होते।’ कोहली ने कहा, ‘उच्चतम न्यायालय ने इस बारे में फैसला दिया और आदेश जारी किया। इसका स्वागत किया जाना चाहिए। यह लोगों को यह याद दिलाता है कि उनमें राष्ट्रीय संस्थानों एवं प्रतीकों के प्रति स्नेह एवं कर्तव्य की भावना होनी चाहिए।’ न्यायामूर्ति दीपक मिश्रा और अमिताव रॉय की पीठ ने कहा कि यह देश के हर नागरिक का कर्तव्य है कि वह राष्ट्रगान और राष्ट्रीय ध्वज के प्रति सम्मान दर्शाए। ‘लोगों को यह महसूस होना चाहिए, कि यह मेरा देश और मेरी मातृभूमि है।’